**דף עבודה – עדויות**

**עדות 1 – עלי הכהן** (נקרא אחרי פסוקים יא-יב)

הכהונה עוברת במשפחתנו כבר דורות רבים. זהו כבוד גדול לשרת את ה' כאן בשילה. תפקיד הכוהן הוא למעשה לנהל את המקדש, להנחות את המתפללים ולהוביל את עבודת הקורבנות. זוהי עבודת קודש אמיתית – אנשי ישראל מגיעים מכל רחבי הארץ במאמץ עצום. אנחנו אלה שאחראים להעביר את המנחות שלהם ואת תפילותיהם לאל. כאן הם מרגישים הכי קרובים לה'.

על פי המסורת הכהונה עוברת מאב לבן, אבל במקרה של הבנים שלי... אכזבה גדולה. אני כבר זקן אבל הבנים שלי ממש לא הולכים בדרכיי. הם חוטאים ומתנהגים בשחיתות, ממש מבזים את התפקיד הקדוש. אני מתבייש בהם.

**עדות 2 – ציפי משבט נפתלי** (נקרא אחרי פסוקים יג-יד)

אני ציפי, הגעתי עם משפחתי היקרה מהצפון הרחוק, נחלת שבט נפתלי. לקח לנו שבועיים לבוא ברגל, היה לא פשוט. אנחנו לא עשירים אבל אספנו את מיטב כספנו כדי לקנות קורבן ראוי שיכבד את ה'. אך כשהגענו לשילה והתחלנו לזבוח את הבשר, בא נציג של הכוהנים חפני ופנחס ואז התחיל הבלגן. הוא פשוט תקע מזלג ענק בבשר שלנו ולקח חתיכה עצומה. היינו בהלם. חוץ מהעובדה שהם לקחו מהבשר שלנו הרבה יותר ממה שמקובל, זה פשוט אסור! לפי חוק הכוהנים יש רק חלקים מסוימים שמותר להם לאכול! הם פשוט לקחו מה שבא להם, ועכשיו כל הקורבן שלנו כבר לא קדוש. כל ההשקעה שלנו כבר לא שווה כלום!

**עדות 3 – אברהם מבאר שבע**

שלום אני אברהם. אני מקפיד להגיע לשילה ולהקריב קורבנות כמה פעמים בשנה עם כל ה"משפוחה". אני כבר לא צעיר ויש לי הרבה ניסיון, אני מכיר את כל החוקים והנהלים בעניין הקרבנות. בפעם האחרונה שהגעתי הזדעזעתי מהבנים של עלי – הם פשוט התנהגו בצורה ביזיונית. אנחנו ישבנו לנו, כל המשפחה, והתחלנו להכין את הקורבן שלנו. פתאום בא שליח אחד של חפני ופנחס ודרש שניתן לו בשר. הסברתי לו שעכשיו הבשר עדיין חי ואסור לקחת ממנו – הוא היה נראה צעיר כזה שלא מבין מהחיים שלו – אבל הוא התעקש שזה מה שהכוהנים ביקשו. כמובן שלא הסכמתי! אמרתי לו שיחכה כמה שעות, שנבשל את הבשר כמו שצריך ואז יבוא לקחת. אבל גם לזה הוא לא הסכים! הוא קרא לעוד כמה חברים שלו והם איימו עלינו – הם אמרו שאם לא ניתן להם עכשיו בשר נא בשביל הכוהנים – אז הם פשוט יכו אותנו, ויחטפו מאתנו בכוח. לא האמנתי למשמע אוזניי. אלו המנהיגים שלנו?! סמל הטוהר?! דוגמה ומופת?! זו פשוט בושה לעם ישראל.